Турист щIыналъэу Къэбэрдей-Балъкъэр
Мэзкуу къалэм щекIуэкIа «Интурмаркет-2017», МИТТ-2017 къэрал зэхуаку утыкушхуитIым щагъэлъэгъуащ туризмэ, щэнхабзэ, ерыскъыпхъэ я лъэныкъуэкIэ Къэбэрдей-Балъкъэрым и зэфIэкIыр здынэсыр.
КъБР-м Курортхэмрэ туризмэмкIэ и министерствэм «Интурмаркет-2017» утыкум щигъэува плIанэпэм къекIуэлIахэм щаIущIащ зи гугъу тщIы ведомствэмрэ турбизнесымрэ щылажьэхэр, КъБР-м и туризм-хъыбарегъащIэ центрымрэ «Сантрек Тур» щIыналъэ туроператорымрэ я лIыкIуэхэр.
Мыгъэрей зэхыхьэм щызэхуэзащ хамэ къэрал 12-м, Урысейм и щIыналъэ 81-м къикIахэр, журналистхэр. Мы выставкэм Къэбэрдей-Балъкъэрыр илъэс къэс хэтщ. Абы и фIыгъэкIэ нэгъуэщIхэм яхудиIэ пыщIэныгъэхэм зиубгъу зэпытщ, республикэм и зэфIэкIыр нэхъри хэIущIыIу мэхъу.
Гъэлъэгъуэныгъэм нэхъыбэу зэхуишэсар туристхэрщ, урысей, къэрал зэхуаку туроператорхэрщ. Къалэн нэхъыщхьэу щытари щIыналъэхэм я телъыджалъэхэр, ефIэкIыныгъэхэр, щэнхабзэ щIэинхэр, лъэпкъ шхыныгъуэхэр утыку къилъхьэнырщ. ПлIанэпэм зыщызыплъыхьхэр республикэм и экскурс лъагъуэхэмрэ и турист гъуэгухэмрэ хагъэгъуэзащ, Тамбукъан хыжьейм къыщыщIах ятIэр и лъабжьэу, «Бивитекс» предприятэм игъэхьэзыр хущхъуэхэкIхэр ирагъэцIыхуащ.
Ди хэщIапIэм къекIуалIэхэм я гукъыдэжыр къаIэтащ пшынауэ ныбжьыщIэ, музыкэмкIэ Урысей академием, Гнесинхэ я цIэр зезыхьэм, и япэ курсым щеджэ, урысейпсо, къэрал зэхуаку зэпеуэхэм я лауреат Темыркъан Залымджэрий, Мэзкуу щэнхабзэмкIэ и къэрал институтым щIэс Кугъуэтыж Аскэр, «Адыгэхэр» къэфакIуэ ансамблым. Абы къыдэкIуэу, выставкэм къекIуэлIахэр КъБР-м ЦIыхубэ художественнэ IэщIагъэхэмкIэ и республикэ центрым и гъэсэнхэм я IэдакъэщIэкIхэм дихьэхыу еплъащ.
Къэбэрдей-Балъкъэрым и хэщIапIэм щыIащ ТуризмэмкIэ федеральнэ агентствэм и унафэщI Сафонов Олег. Ар щIэупщIащ туризмэм пыщIауэ республикэр зэлэжь унэтIыныгъэщIэхэм.
Мыгъэрей зэхыхьэм гулъытэ лей щыхуащIащ туризмэм ехьэлIа, абы хуагъэлъагъуэ ерыскъыхэкI лIэужьыгъуэхэм. Налшык гъэш комбинатыр я щIэгъэкъуэну къызэрагъэпэща стендым Къэбэрдей-Балъкъэрым щагъэхьэзыр гъэшхэкIхэр щагъэлъэгъуащ.
ЗэIущIэм и программэ зыубгъуам хыхьэу ирагъэкIуэкIащ турист индустрием и IэнатIэ псори къызэщIэзыубыдэ, технологиещIэхэр щагъэнаIуэ зэхыхьэхэр, презентацэхэр, семинархэр. Абы къыдэкIуэу, УФ-м и щIыналъэхэм я гъэзэщIакIуэ органхэм я урысейпсо зэIущIи къызэрагъэпэщащ. Абы щыхэплъащ туризмэ IэнатIэм хьэрхуэрыгъэм зыщегъэужьыным, Iуэхутхьэбзэхэм я фIагъым щыхэгъэхъуэным, ахэр пхыгъэкIыным теухуауэ зыхуагъэувыжа къалэнхэр зыхуэдэми. ЩIыналъэхэм папщIэ къызэрагъэпэща «Шылэ гъуэгу» проектым теухуа семинар щхьэхуи щекIуэкIащ мы зэхыхьэшхуэм.
Къэбэрдей-Балъкъэрыр МИТТ-2017 къэрал зэхуаку турист гъэлъэгъуэныгъэм «Яркий дебют» номинацэм и дипломант щыхъуащ. Республикэм и лIыкIуэхэр яIущIащ къадэлэжьэну гукъыдэж зыщIа IуэхущIапIэхэмрэ туроператорхэмрэ, ди щIыналъэм хьэщIэхэр нэхъыбэжу къешэлIэным хуэгъэзауэ зэгурыIуэныгъэ 12 зэращIылIащ.
ХЬЭТЫКЪУЭ ЩауапцIэ.
